28/10/2020 | Administración LocalProvincial
Deputación Provincial da Coruña
Servizo de Desenvolvemento Territorial e Medio Ambiente
Resolución pola que se aproba a concesión definitiva de subvencións correspondentes ao Fondo de financiamento para a reactivación económica e social da provincia da Coruña (PEL-Reactiva)

ANUNCIO SERVIZO DE DESENVOLVEMENTO TERRITORIAL E MEDIO AMBIENTE Resolución número 2020/32931 de concesión definitiva de subvencións correspondentes ao Fondo de financiamento para a reactivación económica e social da provincia da Coruña (PEL-REACTIVA) RESOLUCIÓN POLA QUE SE APROBA A CONCESIÓN DEFINITIVA DE SUBVENCIÓNS CORRESPONDENTES AO FONDO DE FINANCIAMENTO PARA A REACTIVACIÓN ECONÓMICA E SOCIAL DA PROVINCIA DA CORUÑA (PEL-REACTIVA) Don VALENTÍN GONZÁLEZ FORMOSO, Presidente da Deputación Provincial da Coruña, Vistos o informe do Servizo de Desenvolvemento Territorial e Medio Ambiente e o informe do Servizo de Fiscalización. ANTECEDENTES: Primeiro. –Mediante Resolución de Presidencia, número 23462 de 31/07/2020, publicada no BOP número 123 do 05/08/2020, aprobáronse as bases reguladoras do Fondo de Financiamento para a Reactivación Económica e Social da Provincia da Coruña (PEL-REACTIVA). Segundo. –A Resolución de Presidencia número 24109 de 07/08/2020, publicada no BOP número 128, do 12/08/2020, modifica a resolución de presidencia número 23462, incluíndo os anexos correspondentes. Terceiro. –O 18/08/2020 publícase a convocatoria da liña de axudas PEL-REACTIVA, que abre o prazo de presentación de solicitudes. Cuarto. –O prazo de presentación de solicitudes rematou o 09/10/2020 ás 14.00 horas. A totalidade das solicitudes referidas neste informe foron presentadas dentro do prazo establecido na convocatoria e cumpren cos requisitos establecidos nela, polo que se propón a súa concesión. Quinto. –A totalidade das solicitudes formuladas con cargo á convocatoria considéranse correctas e axustadas aos termos e requisitos das bases do programa e as cantidades a asignar tamén se corresponden cos criterios de asignación das normas reguladoras do Fondo. Os concellos de Coristanco, As Pontes e Culleredo aínda que a data de emisión deste informe, non teñen actualizado o estado de débedas na plataforma SUBTeL, figurando este con débedas, teñen xustificado a regularización da súa situación. Pola documentación aportada polo concello de Ponteceso, non se pode determinar que se atope ao corrente de débedas. Sexto. –Na partida orzamentaria 0520/24100/46201 do orzamento xeral desta Deputación para o exercicio 2020 existe consignación orzamentaria para facer fronte á concesión das subvencións propostas. Sétimo. –A data de publicación das normas reguladoras do programa PEL-REACTIVA, os concellos de Ares, Arteixo, As Pontes, As Somozas, Betanzos, Cabanas, Cambre, Carballo, Cedeira, Corcubión, A Laracha, Mañón, Moeche, Monfero, Muros, Narón, O Pino, Ortigueira, Outes, Oza- Cesuras, Pontedeume, Porto do Son, Sada, Sobrado dos Monxes e Tordoia, tiñan publicadas axudas destinadas directa ou indirectamente á mesma tipoloxía de persoas beneficiarias deste programa, polo que de conformidade ao establecido na Norma 4, téraselles en conta o importe destinado a estas para o cómputo do 20% da achega municipal. Importe que deberán acreditar ter abonado, coa xustificación de gastos á Deputación. Vistos os antecedentes sinalados, así como as disposicións legais de aplicación, proponse a adopción da seguinte, RESOLVO: Primeiro. –Aprobar a concesión das subvencións ás entidades que se relacionan no Anexo 1, polos importes que se indican. Segundo. –Dispor o gasto das subvencións concedidas con cargo á seguinte aplicación orzamentaria: 0520/24100/46201, fase A, referencia n.º 22020006771, operación n.º 220200037389, importe 10.000.000,00 €. Terceiro. –Computar para o 20% de achega municipal, de conformidade co establecido na Norma 4 do Fondo PEL- REACTIVA, o importe destinado polos concellos de Ares, Arteixo, As Pontes, As Somozas, Betanzos, Cabanas, Cambre, Carballo, Cedeira, Corcubión, A Laracha, Mañón, Moeche, Monfero, Muros, Narón, O Pino, Ortigueira, Outes, Oza-Cesuras, Pontedeume, Porto do Son, Sada, Sobrado dos Monxes e Tordoia, a axudas destinadas directa ou indirectamente á mesma tipoloxía de persoas beneficiarias deste programa. A acreditación de ter abonado o dito importe deberá realizarse coa xustificación de gastos á Deputación. Cuarto. –Publicar a presente resolución no Boletín Oficial da Provincia, co que se entenderá notificada aos interesados, de acordo co establecido no art.45 da Lei 39/2015, do procedemento administrativo común das administracións públicas. Quinto. –Determinar que os concellos adheridos ao Fondo, disporán de 5 días hábiles seguintes á publicación da presente resolución no Boletín Oficial da Provincia, para publicar a súa convocatoria específica das axudas para os/as beneficiarios/as e comunicar á BDNS a información sobre a mesma. Sexto. –Determinar que o prazo de solicitude nos concellos por parte das microempresas e persoas traballadoras autónomas do termo municipal, iniciarase a partir do día seguinte ao da publicación no Boletín Oficial da Provincia, da convocatoria específica de axudas do concello e finalizará ás 14.00 horas do día 25 de novembro de 2020. Contra a presente resolución, que pon fin á vía administrativa, pódese interpor alternativamente recurso de reposición potestativo, no prazo dun mes perante o mesmo órgano que ditou o acto, ou recurso contencioso-administrativo, perante o Xulgado do Contencioso-Administrativo da Coruña ou daquel no que teña o seu domicilio o recorrente, á súa elección, no prazo de dous meses, a partir do día seguinte a aquel no que teña lugar a notificación. Se se optara por interpor o recurso de reposición potestativo non se poderá interpor recurso contencioso-administrativo ata que aquel sexa resolto expresamente ou se produza a súa desestimación por silencio. Todo isto, sen prexuízo de que se exercite calquera outro recurso que se estime pertinente. ANEXO 1.–Concedidas Número de solicitudes concedidas: 88. Total concedido: 9.949.470,39 €. ANEXO 2.–Denegadas Número de solicitudes descartadas: 0. A Coruña, 26 de outubro de 2020. O PRESIDENTE O SECRETARIO, Valentín González Formoso José Luis Almau Supervía